Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af Rådets forordning (EØF) nr. 1408/71 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet, og Rådets forordning (EØF) nr. 574/72 om regler til gennemførelse af forordning (EØF) nr. 1408/71« (97/C 89/09)

Rådet for Den Europæiske Union besluttede den 17. oktober 1996 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Pierre Chevalier til ordfører. Sektionen vedtog sin udtalelse den 13. januar 1997.

Det Økonomiske og Sociale Udvalg vedtog på sin 342. plenarforsamling af 29.-30. januar 1997, mødet den 29. januar 1997, med 98 stemmer for og 2 imod, mens 6 stemte hverken for eller imod, følgende udtalelse.

1. Resumé af Kommissionens forslag

Siden ikrafttrædelsen af forordning (EØF) nr. 2001/83, som er en ændring og ajourføring i én enkelt og officiel tekst af forordningerne (EØF) nr. 1408/71 og nr. 574/72 som følge af deres udvidelse til at omfatte selvstændige erhvervsdrivende, er disse forordninger blevet ændret ved Rådets forordning (EØF) nr. 1660/85 og nr. 1661/85, Kommissionens forordning (EØF) nr. 513/86, samt ved Rådets forordninger (EØF) nr. 3811/86, nr. 1305/89, nr. 2332/89, nr. 3427/89, nr. 2195/91, nr. 1247/92, nr. 1248/92, nr. 1249/92, nr. 1945/93, nr. 3095/95 og nr. 3096/95 og akten vedrørende Kongeriget Spaniens og Republikken Portugals tiltrædelse af 1985, samt akten vedrørende Republikken Østrigs, Republikken Finlands og Kongeriget Sveriges tiltrædelse af 1995.

Dette forslag har til formål at ajourføre fællesskabsforordningerne for at tage hensyn til ændringer, der er blevet foretaget i de nationale lovgivninger, og til visse bilaterale overenskomster, der er blevet indgået mellem medlemsstaterne.

Endvidere vil koordineringen blive forbedret ved indførelse af nye bestemmelser om bl.a. forenkling og fremskyndelse af de administrative procedurer inden for rammerne af det flerårige program TESS (), som blev vedtaget af Den Administrative Kommission for Vandrende Arbejdstageres Sociale Sikring med henblik på at udvikle telematiktjenester til koordinering af de sociale sikringsordninger inden for Fællesskabet. Inden for disse rammer er der blevet fastsat en række fælles operationelle regler for at fremme anvendelsen af telematiktjenester ved udveksling af sociale sikringsdata. Disse regler er blevet gennemført og danner allerede grundlag for udveksling af data mellem flere institutioner.

2. Generelle bemærkninger

2.1. ØSU bifalder det foreliggende forslag, fordi det opfylder behovet for fortsat ændring og ajourføring af teksterne med henblik på at fremme den koordinering af de sociale sikringsordninger, som skal bane vejen for konvergens mellem medlemsstaternes politik for social sikring.

2.2. Forslaget tilsigter en ajourføring af EF-forordningerne for at tage hensyn til visse formelle, indholdsmæssige og administrative ændringer, som har fundet sted i de nationale lovgivninger; samtidig skal der tages højde for visse bilaterale overenskomster, der er indgået mellem medlemsstaterne, og koordineringen skal gøres mere effektiv.

ØSU har ingen indvendinger herimod.

2.3. Forslaget tilsigter endvidere at forenkle og fremskynde de administrative procedurer. Resultatet skulle blive, at de vandrende arbejdstagere får nemmere adgang til lovteksterne, lige som forvaltningen af dokumenter og ydelser skulle blive forbedret.

ØSU konstaterer med tilfredshed, at dette er i tråd med ønsker, som det selv har fremsat ved flere lejligheder. Det udtrykker ønske om, at forenklingen af hele EU-lovgivningen bliver videreført og tilendebragt hurtigst muligt.

3. Analyse af de foreslåede ændringer

3.1. Forordningens artikel 1

3.1.1. Ændring af artikel 1, litra f), i) i forordning (EØF) nr. 1408/71

Bilag I, del II, giver medlemsstaterne mulighed for at definere begrebet »familiemedlem«, når dette ikke er muligt i henhold til den nationale lovgivning. Det er nødvendigt at tilpasse teksten til denne bestemmelse.

3.1.2. Ændring af artikel 2, stk. 3, i forordning (EØF) nr. 1408/71

Familiemedlemmer til og efterladte efter tjenestemænd (samt dermed ligestillede personer) skal nu omfattes af forordningens bestemmelser.

3.1.3. Der indføjes en ny artikel 22 c, som udvider artikel 22 til også at omfatte personer, som af studiemæssige årsager opholder sig i en anden medlemsstat end den kompetente stat.

Blandt disse forslag er en ændring, hvorefter studerende og deres familiemedlemmer kan opnå helbredsydelser hos institutionen i opholds- eller bopælslandet, når deres helbredstilstand kræver behandling. ØSU bifalder disse bestemmelser, som betegner et klart fremskridt i forhold til de nuværende regler, som begrænser behandlingen til det umiddelbart nødvendige.

3.1.4. Ændring af artikel 81, litra d) i forordning (EØF) nr. 1408/71

Det drejer sig om arbejdsområdet for Den Administrative Kommission for Vandrende Arbejdstagere.

Nuværende ordlyd Ændret ordlyd

>TABELPOSITION> >TABELPOSITION>

Begrundelse: Ændringen har til formål at understrege den rolle, som spilles af Den Administrative Kommission for Vandrende Arbejdstagere, når det drejer sig om behandlingen af ydelser, nærmere bestemt pensioner.

3.1.5. Der indføjes et nyt stykke i artikel 85 i forordning (EØF) nr. 1408/71

Den nye tekst:

- giver dokumenter, som udveksles elektronisk, samme status som papirdokumenter;

- fastlægger gyldigheden, hvor dokumenter drages i tvivl;

- indskærper sikkerhedsforanstaltningerne omkring edb-oplysninger af personlig karakter.

ØSU insisterer især på, at der må gives enhver tænkelig garanti med hensyn til fortrolighed og beskyttelse af oplysninger af personlig og lægelig karakter.

3.1.6. Ændring af bilagene: Der foreslås ni ændringer i forskellige bilag for at tage højde for nye regler i medlemsstaternes lovgivning eller i overenskomster mellem medlemsstaterne.

3.2. Forordningens artikel 2 - Ændring af forordning (EØF) nr. 574/72

3.2.1. Ændring a f artikel 2, stk. 1, i forordning (EØF) nr. 574/72

Nuværende ordlyd Ændret ordlyd

>TABELPOSITION> >TABELPOSITION>

Begrundelse: Formålet er at give elektroniske meddelelser samme status som papirdokumenter under forudsætning af, at de berørte medlemsstater indgår aftale herom.

3.2.2. Ændring af artikel 93 i forordning (EØF) nr. 574/72.

Den nye tekst tager højde for de ændringer, som er foretaget med forordning (EF) nr. 3095/95 og nr. 3096/95 samt artikel 22 a, 22 b og 22 c i forordning (EØF) nr. 1408/71.

3.2.3. Indføjelse af et nyt afsnit VI a og ændring af artikel 117 i forordning (EØF) nr. 574/72

Dette er den vigtigste ændring i forslaget. Den giver Den Administrative Kommission for Vandrende Arbejdstageres Sociale Sikring mulighed for at fremme anvendelsen af telematiktjenester i forvaltningen af den sociale sikring. Den fastsætter, at medlemsstaterne er ansvarlige for at udvide anvendelsen af telematiktjenester. Europa-Kommissionen støtter aktiviteter af fælles interesse: fælles arkitekturregler og samspilsprøver.

Den fastlægger vilkårene for koordinering af de nationale ordninger. Den indskærper regler om beskyttelse af fysiske personer. Den nedsætter et teknisk udvalg for databehandling, som erstatter arbejdsgruppen TESS og forelægger Den Administrative Kommission for Vandrende Arbejdstageres Sociale Sikring en udtalelse om ethvert spørgsmål, der vedrører databehandling.

3.2.4. Ændring af bilagene

Der foretages en række ændringer under hensyntagen til nye regler i bestemte medlemsstaters lovgivning eller til overenskomster mellem visse medlemsstater.

4. Konklusioner

4.1. ØSU bifalder de foreslåede ændringer, fordi de repræsenterer en påkrævet ajourføring og tilsigter bedre koordinering af de sociale sikringsordninger inden for EU.

Bruxelles, den 29. januar 1997.

Tom JENKINS

Formand for Det Økonomiske og Sociale Udvalg

() TESS betyder »telematik i den sociale sikrings tjeneste«.